
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāve, izskatīja rakstveida procesā strīdu starp patērētāju un sabiedrību ar ierobežotu atbildību “Unicomtrade” (turpmāk – sabiedrība) saistībā ar atteikuma tiesību piemērošanu iegādātai precei.

No lietā esošajiem materiāliem izriet, ka patērētājs 2025. gada 13. augustā sabiedrības interneta veikalā iegādājās veļas žāvētāju Bosch WQB245B40 Series 8 (turpmāk – prece) par kopējo summu 796,00 EUR. Pēc preces saņemšanas patērētājs atteikuma tiesību termiņā vērsās pie sabiedrības ar paziņojumu par vēlmi atkāpties no distances līguma. Sabiedrība atteica prasības izpildi, norādot uz preces bojājumiem. Patērētājs vērsās Patērētāju tiesību aizsardzības centrā, un strīds tika nodots Komisijai izskatīšanai.
Komisija, izvērtējot lietā esošos materiālus, konstatē, ka saskaņā ar publiski pieejamo informāciju sabiedrība ir likvidēta un tā vairs neveic komercdarbību. Komisija secina, ka šādos apstākļos sabiedrība objektīvi nevar pilnvērtīgi piedalīties patērētāju strīda risināšanas procesā un nodrošināt iespējamā Komisijas lēmuma izpildi. Līdz ar to Komisijai nav iespējams efektīvi izskatīt un atrisināt strīdu ārpustiesas kārtībā.
Komisija norāda, ka saskaņā ar Patērētāju tiesību aizsardzības likuma 26.12 panta otro daļu Komisija pieņem lēmumu par strīda izskatīšanas izbeigšanu, ja objektīvu apstākļu dēļ nav iespējams atrisināt strīdu. Konkrētajā gadījumā sabiedrības likvidācija ir objektīvs apstāklis, kas izslēdz strīda izšķiršanu Komisijas ietvaros.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta otro daļu,
nolemj:
izbeigt strīda izskatīšanu starp patērētāju un sabiedrību ar ierobežotu atbildību “Unicomtrade”.

Komisijas lēmums neliedz patērētājam izmantot citas normatīvajos aktos paredzētās tiesību aizsardzības iespējas.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

